রবিবার রাতে গোটা দেশ যখন দীপবলির আনন্দে মত্ত তখনই ঘটে গেল ভয়ঙ্কর ঘটনা। নিষিদ্ধ জঙ্গি সংগঠন সিমির আট জঙ্গি কারারক্ষীকে হত্যা করে জেল থেকে পালাল। 
জানা গিয়েছে, রাত ২টো নাগাদ মধ্যপ্রদেশের ভোপাল কেন্দ্রীয় সংশোধনাগার থেকে ওই আট জঙ্গি পালিয়ে যায়। যাওয়ার আগে জেলের রক্ষীর দায়িত্বে থাকা হেড কনস্টেবল রামা শঙ্করকে হত্যা করে জঙ্গিরা। ছুরি দিয়ে রামা শঙ্করের গলা কেটে দেওয়া হয়েছে বলে জানা গিয়েছে। চারিদিকে বাজি পোড়ানোর শব্দের মধ্যে নিশ্চিন্তে এই কাজ করেছে জঙ্গিরা। কেউ টের পায়নি। 

ভোপাল কেন্দ্রীয় সংশোধনাগার।
পরে জানাজানি হতেই শুরু হয় তল্লাশি। গোটা ভোপাল শহরে নাকা তল্লাশি শুরু হয়েছে। কীভাবে জঙ্গিরা বেরিয়ে যেতে পারল তা নিয়ে ইতিমধ্যেই শুরু হয়েছে তদন্ত।
উল্লেখ্য, তিন বছর আগে মধ্যপ্রদেশের খান্ডোয়া জেল থেকেও সিমির সাত জঙ্গি পালিয়ে যায়। সেবার জেলের শৌচাগারের দেওয়াল ভেঙে পালিয়েছিল জঙ্গিরা।